|  |  |
| --- | --- |
|  | SKUPŠTINA KULTURNO UMJETNIČKOG DRUŠTVA BELECKulturno umjetničko društvo BelecBelec 6aHR-49254 Belec[www.kud-belec.hr](http://www.kud-belec.hr/) [www.facebook.com/KUDBelec](http://www.facebook.com/KUDBelec) info@kud-belec.hr  |

**ZAPISNIK**

8. izvještajne i 3. izborne Skupštine KUD-a Belec održane 20. veljače 2022. godine

u prostorijama Kulturno-umjetničkog društva u Belcu s početkom u 17:00 sati

*Na sjednici Skupštine nazočno ukupno 20 osoba: Verica Havoić, Martina Koledić, Milica Buden, Marija Bručić, Jurica Vukić, Martina Vukić, Addison Petar Dratibi, Patricija Šarkanj, Jasmina Petrinec, Matija Benčić, Jasna Polanović, Lovro Stužić, Blaž Stužić, Zvonimir Bituh, Liljana Varga, Mihaela Čukman, Laura Latin, Nikola Findak, Sandra Petreković, Anica Nucak*

**Otvaranje sjednice Skupštine**

Skupština je započela pozdravnom riječju predsjednice KUD-a Martine Koledić (predsjednica) i dobrodošlicom prisutnima u ime Upravnog odbora, koje je odradilo potrebne predradnje kako bi došlo do osme izvještajne i treće izborne Skupštine KUD-a Belec.

Predsjednica KUD-a za daljnje vođenje sjednice predlaže:

Radno predsjedništvo u sastavu:

1. Verica Havoić, predsjednica,
2. Ljiljana Varga, član
3. Jasmina Petrinec, član

**Zaključak:** u Radno predsjedništvo jednoglasno su izabrani Verica Havoić, Ljiljana Varga i Jasmina Petrinec.

Radno predsjedništvo zauzima svoje radno mjesto, a predsjednica Radnog predsjedništva, Verica Havoić (Predsjednica RP), zahvaljuje u ime svih članova Predsjedništva na povjerenju, pozdravlja sve prisutne i moli da se svi aktivno uključe u rad Skupštine.

Predsjednica RP sada i službeno otvara sjednicu Skupštine i nastavlja daljnje vođenje sjednice.

Predlaže Dnevni red za sjednicu izvještajne Skupštine uz nadopunu Dnevnog reda koje je predložila predsjednica KUD-a (točke 9. i 10.)

**DNEVNI RED:**

1. Otvaranje Skupštine i biranje radnih tijela
	1. Radno predsjedništvo (3 člana)
	2. Zapisničar/-ka
	3. Ovjerovitelja zapisnika (2 člana)
	4. Verifikacijsko povjerenstvo (3 člana)
	5. Kandidacijsko -izborno povjerenstvo (3 člana)
2. Izvješće Verifikacijskog povjerenstva
3. Izvješće o radu KUD-a Belec u 2021. godini
	1. Podnošenje Izvješća
	2. Rasprava o podnesenom Izvješću
	3. Usvajanje Izvješća
4. Izvješće o financijsko-materijalnom poslovanju KUD-a Belec u 2021. godini
	1. Podnošenje Izvješća
	2. Rasprava o podnesenom Izvješću
	3. Usvajanje Izvješća
5. Izvješće Nadzornog odbora
	1. Podnošenje Izvješća
	2. Rasprava o podnesenom Izvješću
	3. Usvajanje Izvješća
6. Davanje razrješnica tijelima upravljanja (predsjednica, UO, NO)
7. Izbor članova tijela upravljanja KUD-a Belec

7.1. Prijedlozi UO /kandidacijskog povjerenstva

7.2. Verifikacija kandidatura i kandidata (pojedinačno)

7.3. Izbor :

* 1. Predsjednika/- ce (predstavljanje Plana i programa rada)
	2. Upravni odbor
	3. Nadzorni odbor (3 člana)
1. Program rada KUD-a Belec u 2022. godini
	1. Prijedlog Plana i programa rada KUD-a Belec za 2022. godini i rasprava
	2. Prijedlog Financijskog plana KUD-a Belec za 2022. godinu i rasprava
	3. Usvajanje Plana i programa rada
	4. Usvajanje Financijskog plana KUD-a Belec za 2022.godinu
2. Izmjena i dopuna statuta KUD-a
3. Utvrđivanje visine članarine za 2022.g.
4. Ostala pitanja i prijedlozi

Predsjednica RP poziva prisutne da glasaju.

**Zaključak:** dnevni red je jednoglasno prihvaćen i prelazi se na prvu točku dnevnog reda

**Ad 1.**

**Biranje radnih tijela Skupštine**

Za zapisničara je izabrana Sandra Petreković - jednoglasno, a za ovjerovitelje zapisnika Jasmina Petrinec i Marija Bručić , također jednoglasno.

Predsjednica RP predlaže u Verifikacijsko povjerenstvo:

1. Jasmina Petrinec (predsjednica),
2. Nikola Findak (član)
3. Lovro Stužić (član)

Svo troje jednoglasno je izabrano.

Radi potrebe verificiranja Skupštine, predsjednica RP predlaže da izabrano Verifikacijsko povjerenstvo izvrši prebrojavanje svih prisutnih.

Predsjednica RP predlaže u Kandidacijsko povjerenstvo:

1. Martina Vukić (predsjednica)
2. Zvonimir Bituh (član)
3. Blaž Stužić (član)

Svo troje jednoglasno je izabrano.

**Ad 2.**

**Izvješće Verifikacijskog povjerenstva**

Kako je Verifikacijsko povjerenstvo izvršilo prebrojavanje članova Skupštine, predsjednica Verifikacijskog povjerenstva podnosi slijedeće:

Izvješće: na sjednici izvještajno izborne Skupštine KUD-a Belec, 20.veljače 2022. g, u zakazano vrijeme (17:00 sati), Skupština nema potreban kvorum jer je prisutno 20 od ukupnih 68 članova Društva. Sukladno članku 25. Statuta KUD-a Belec, sjednica Skupštine trebala bi se odgoditi za jedan sat kada može početi ako je prisutno barem 15 članova.

Predsjednica radnog povjerenstva, Verica Havoić, dala je prijedlog da se skupština ne odgađa, iako skupština nema potreban kvorum i članovi prisutni na skupštini, jednoglasno su prihvatili taj prijedlog te je skupština počela u 17:15 sati s prisutnih 20 punoljetnih i 0 maloljetnih članova.

**Ad 3.**

**Izvješće o radu KUD-a Belec u 2021. godini**

Izvješće o radu KUD-a Belec u 2021. godini prezentirala je predsjednica KUD-a, a prisutni članovi mogli su pratiti projekciju slajdova na zidu. Izvješće sadrži zasebna izvješća po svakoj sekciji iz kojih se da zaključiti da sve sekcije KUD-a Belec (izuzev sekcije vokalno-instrumentalnog sastava koja je trenutno u mirovanju) rade aktivno, postižu rezultate i broje razne nastupe, usprkos nepovoljnoj epidemiološkoj situaciji i epidemiološkim mjerama koje ograničavaju rad udruge već dvije godine.

Od osnivanja, kroz KUD je prošlo 217 članova, što aktivnih, što neaktivnih, a trenutno broji 34 aktivna člana.

U 2021. godini održano je 6 sjednica upravnog odbora, kako to i pravilnik propisuje, uz iznimne hitne sastanke.

U 2021. godini proslavljen je Dan KUD-a, prijavljen i uspješno proveden projekt „KUD Belec i prijatelji“ kojim smo osvojili sredstva u iznosu 24 000 kn na gradu Zlataru, prijavljen i uspješno proveden projekt „Mala ljetna trzalica“ za koji smo osvojili 10 000 kn, KUD je iz tih sredstava kupio razglas.

Predsjednica je izrazila žaljenje zbog toga što još nije riješena situacija s prostorom za potrebe KUD-a, iako već dvije godine traju pregovori s Gradom, a uvjeti održavanja proba su vrlo loši, za neke sekcije gotovo nemogući.

Izrazila je i žaljenje za smanjenjem broja članova u folklornoj sekciji.

Predsjednica pohvaljuje tamburašku sekciju kao najaktivniju sekciju KUD-a, posebno ističući osvojeno prvo mjesto na županijskoj Smotri tamburaških orkestara i sastava, a veliku zahvalu upućuje voditelju sekcije, Robertu Mihoviliću, kao i asistentu Martinu Žučku.

Sekcija Folklornog pjevanja također je ostala bez nekih članova, no pridružili su im se članovi tamburaške sekcije kojima se zato predsjednica posebno zahvalila.

Predsjednica se zahvaljuje i voditeljici dječje folklorne sekcije, Jasmini Petrinec, koja je sa svojih 12 članova također bila aktivna kroz godinu, usprkos epidemiološkoj situaciji.

Etno je sekcija također sudjelovala na manifestacijama kroz godinu, a tu predsjednica ističe osvojeno drugo mjesto na „Pajdaškom sprehajanju“.

Projektna sekcija broji u 2021. godini tri započeta i uspješno provedena projekta, „Mala ljetna trzalica“ i „KUD Belec i prijatelji“ za koje smo dobili 10 000, odnosno 24 000 kn, a preko natječaja „Uzmi pare i napravi nešto za mlade“ KUD je osvojio sredstva u visini 20 000 kn.

Redovito smo odrađivali financijsko izvještavanje i administriranje udruge od strane članova Upravnog odbora te odlazili na razne sastanke i edukacije vezane za rad u kulturnom amaterizmu. Odlazili na sastanke i edukacije.

Redovito surađivali s JLS i drugim ustanovama unutar Županije kako bi unaprijedili rad Udruge.“

Predsjednica se osvrnula i na rad KUD-a od njegovog osnivanja, tijekom svoja dva mandata. Prepričava priču o osnivanju KUD-a. Posebno zahvaljuje Verici Havoić na pomoći i dijeljenju znanja i iskustva. Upućuje zahvale svim članovima koji su prošli kroz upravne i nadzorne odbore, a posebno dosadašnjoj tajnici Milici Buden, kao i blagajnici Martini Vukić. Zahvaljuje i garderobijerki Mariji Bručić, svim voditeljima i asistentima voditelja. Govor, osim zahvalama, završava emotivnim obraćanjem svim članovima, ističući kako je svime ostvarenim u KUD-u ona zapravo ostvarila svoje snove, a članovi joj uzvraćaju velikim pljeskom.

Predsjednica RP zahvaljuje predsjednici KUD-a na dosadašnjem radu i otvara raspravu. Raspravu sama započinje komentarom kako je, s obzirom na uvjete u pandemiji, KUD postigao nevjerojatne rezultate u protekloj godini. Članovi se pridružuju sa svojim pozitivnim komentarima i svi se slažu kako je broj nastupa, radionica, video i audio uradaka nevjerojatan! Spontano članovi zaplješću sami sebi na uspjehu! Raspravu nastavlja Addison Petar Dratibi koji najprije pohvaljuje tamburaše i pjevače za trud i rad, a nastavlja s nekoliko konstruktivnih kritika. Ističe nezadovoljstvo oslabjelim zajedništvom, a još se članova pridružuje komentarima. Raspravu zaključuje član Nikola Findak riječima da se trebamo sjetiti zašto smo tu – jer to volimo i želimo, i članovi ga nagrađuju gromoglasnim pljeskom.

Budući da je rasprava ovdje završila predsjednica RP poziva na glasovanje za usvajanje Izvješća o radu za 2021. g. Izvješće o radu za 2021. godinu usvojeno je s 19 glasova ZA i 1 suzdržanim.

**Zaključak:** Rad KUD-a je dobar, sve sekcije su aktivno radile i postigle rezultate.

Predsjednica RP kod iznošenja zaključka sama ocjenjuje rad KUD-a izuzetno pozitivno i nada se da ćemo svi skupa i dalje uživati i družiti se.

**Ad 4.**

**Izvješće o financijsko-materijalnom poslovanju KUD-a Belec u 2021. godini**

Blagajnica objašnjava tablicu prihoda i rashoda iz dropboxa KUD-a kako bi prisutni mogli razumjeti i pratiti izvješće.

Blagajnica, uz ostale prihode koji su očekivani, ističe 2 000 kn dobivenih za prvo mjesto na Smotri tamburaških sastava i orkestara, 6 500 kn za „Pajdaško sprehajanje“ za sudjelovanje i drugu nagradu, kao i donaciju Jasmine Petrinec koja je, kao voditelj projekta, dobila naknadu koju je u cijelosti donirala KUD-u i time dokazala svim članovima da Upravni odbor KUD-a volontira u interesu i dobrobiti Udruge.

Saldo na računu na dan 31.12.2021. iznosi 18 246,56 kuna.

Predsjednica RP-a otvara raspravu koju započinje Addison Petar Dratibi o takozvanoj lampušnici i slažu se da se to kao točka dnevnog reda stavi na idući sastanak upravnog odbora.

Raspravi je slijedilo glasanje i članovi skupštine jednoglasno prihvaćaju financijsko izvješće za 2021. godinu.

**Zaključak:** Izvješće o financijsko-materijalnom poslovanju KUD-a Belec u 2021. godini usvojeno je jednoglasno. Izvješće je transparentno prezentirano s jasnim prikazima prihoda i rashoda tijekom godine.

**Ad 5.**

**Izvješće Nadzornog odbora**

Predsjednica RP prisutnima je pročitala izvješće za 2021. godinu. Izvješćuje kako su prisustvovali sjednicama upravnog odbora i pregledavali izvješća i dokumente i kako nisu uočili nikakve nepravilnosti u radu upravnog odbora i čitavog KUD-a.

Obzirom da nije bilo rasprave predsjednica RP poziva prisutne na glasanje.

**Zaključak:** Izvješće Nadzornog odbora usvojeno je jednoglasno

**Ad 6.**

**Davanje razrješnica tijelima upravljanja (predsjednica, UO, NO)**

Predsjednica RP zahvaljuje sadašnjoj predsjednici te Upravnom i Nadzornom odboru i poziva prisutne da glasanjem razriješe sadašnje članove kako bi ih mogli izabrati novi Upravni i Nadzorni odbor.

**Zaključak:** sadašnji je vodstvo KUD-a razriješeno dužnosti jednoglasnom odlukom Skupštine

**Ad 7.**

**Izbor članova tijela upravljana KUD-a Belec**

Predsjednica RP-a upoznala je članove skupštine s postupkom izbora novih članova tijela upravljanja KUD-a, a predsjednica Kandidacijskog povjerenstva, Martina Vukić, pročitala je izvješće KP-a.

**Zapisnik o pristiglim kandidaturama za predsjednika KUD-a Belec**

|  |
| --- |
| 1. Jurica Vukić
 |
|  |  |

**Zapisnik o pristiglim kandidaturama za člana UO KUD-a Belec**

|  |
| --- |
| **IMENA KANDIDATA** |
|  | Sandra Petreković za projektnu sekciju |
|  | Jurica Vukić za vokalno instrumentalni sastav |
|  | Patricija Šarkanj za folklornu sekciju |
|  | Jasmina Petrinec za dječju sekciju |
|  | Matija Benčić za tamburašku sekciju |
|  | Martina Koledić za etno sekciju |
|  | Ljiljana Varga za folklorno pjevanje |

Sve gore navedene kandidature pristigle su pravovremeno i imaju sve potrebno kako bi bile pravovaljane sukladno odredbi članka 31 . Statuta KUD-a Belec

**Zapisnik o pristiglim kandidaturama za člana NO KUD-a Belec**

|  |
| --- |
| **IMENA KANDIDATA** |

1. Tomislav Bočkaj
2. Anica Nucak
3. Verica Havoić

Sve gore navedene kandidature pristigle su pravovremeno i imaju sve potrebno kako bi bile pravovaljane sukladno statutu KUD-a Belec

Predsjednica RP poziva prisutne za izbor o načinu glasovanja. Predlaže da se prvo glasa za javno glasovanje. Podizanjem ruku skupština donosi jednoglasnu odluku da će glasovanje o tijelima upravljanja KUD-a biti javno

Obzirom da je pristigla samo jedna kandidatura za predsjednika/-cu Udruge, prvo se pozivaju prisutni da podizanjem ruku glasaju da novi predsjednik KUD-a bude Jurica Vukić.

**Zaključak:** s 19 glasova ZA i 1 suzdržanim, Skupština donosi odluku da je predsjednik KUD-a Belec slijedeće 4 godine Jurica Vukić.

Predsjednica Kandidacijskog povjerenstva podnosi izvješće o kandidatima koje predstavlja svakog zasebno, nakon čega je uslijedilo javno glasovanje.

**Članovi UO** izglasani su na sljedeći način:

Jasmina Petrinec: jednoglasno

Matija Benčić: jednoglasno

Sandra Petreković: jednoglasno

Ljiljana Varga: jednoglasno

Martina Koledić: 18 glasova za, 1 protiv, 1 suzdržan

Patricija Šarkanj: jednoglasno

**Zaključak:** javnim glasanjem navedeni kandidati postaju novi članovi Upravnog odbora KUD-a Belec

**Izbor članova Nadzornog odbora KUD-a Belec:**

Prema pristiglim prijedlozima, predsjednica Kandidacijskog povjerenstva iznosi prijedloge kandidata za članove Nadzornog odbora:

1. Tomislav Bočkaj (predsjednik)
2. Anica Nucak (član)
3. Verica Havoić (član)

**Zaključak:** jednoglasnom odlukom gore navedeni kandidati postaju novi članovi Nadzornog odbora KUD-a Belec.

**Ad 8.**

**Program rada KUD-a Belec u 2022. godini**

Novoizabrani predsjednik zahvaljuje se članovima na ukazanom povjerenju. Zahvaljuje i prijašnjoj predsjednici i kratko se osvrće na prethodni rad čitave udruge i motive za kandidaturu i nastavak rada. Izražava zadovoljstvo što su u Upravni odbor ušli mlađi članovi.

Predsjednik izlaže Plan rada za 2022. godinu. Ponosno ističe da je u kratkih 8 godina postojanja KUD postigao to da ima već tradicionalan plan rada kroz godinu, ali ostavlja prostora za neplanirane projekte koje uspješno ostvarujemo svake godine.

|  |  |  |  |
| --- | --- | --- | --- |
| **Datum** | **Opis** | **Financiranje** | **Odgovorne osobe** |
| Dan KUD-a  | Rođendan udruge i dan otvorenih vrata |  | Jurica Vukić |
| Tamburaška smotra | Smotra ZAKUU KZŽ |  | Matija Benčić |
| Smotra dječjeg stvaralaštva | Smotra ZAKUU KZŽ |  | Jasmina Petrinec |
| Smotra zborova i malih vokalni sastava | Smotra ZAKUU KZŽ |  | Ljiljana Varga |
| Mjesna proštenja | Uskrs, Duhovi, Snježna |  | Martina Koledić |
| Noć pod lampašima | Naša revija folklora |  | Jurica Vukić |
| Kajkavske riječi | Sprehajanje |  | Jurica Vukić |
| Martinje pri Belecgradu | Partnerstvo HPD Belecgrad |  | Jurica Vukić |
| Advent u Belcu | Partnerstvo Belečke Mažoretkinje |  | Jurica Vukić |
| Božićnica | Partnerstvo s POU „dr.Jurja Žerjavića“ Zlatar |  | Jurica Vukić |
| Na tem mladem letu | Novogodišnji koncert |  | Jurica Vukić |

Kao planove za dalje ističe ponovnu aktivaciju vokalno-instrumentalnog sastava, pronalazak stručnog voditelja za dječju sekciju. Programi po sekcijama izrađeni su u dogovoru s voditeljima, a naglašava pogotovo folklornu sekciju za koju se planira napraviti veći projekt kako bismo privukli nove članove. I novi predsjednik žali se na neriješenu situaciju s prostorom za rad. Još jedan od planova koji ističe po hitnosti jest popisivanje narodnih nošnji i drugih predmeta koji članovi posuđuju od Društva i uspostavljanje stalnog vođenja evidencije. Obavještava članove da se obilježavanje Dana KUD-a neće odvijati kao prijašnjih godina, već se planira organizirati druženje za članove i dan otvorenih vrata za sve zainteresirane. Za sekciju folklornog pjevanja u planu je prvi nastup na nekoj smotri, čemu se pjevači jako vesele. Predsjednik je i članove obavijestio kako je pjesma *Potiho mi dojdi*, na čijem su snimanju sudjelovali i tamburaši zajedno s Robertom Mihovilićem, 19.veljače 2022. bila najizvođenija pjesma u radijskom eteru u Hrvatskoj! Članovi su opet iskoristili priliku sami sebi zapljeskati.

Predsjednik KUD-a najavljuje kako će u idućem mandatu najviše ulagati u dječju i folklornu sekciju kako bi se i dalje mogli predstavljati sa svim sekcijama.

Dalje se vraća na pitanje prostorijama i članovima pojašnjava idejnu zamisao multimedijalnog centra za čije smo uređenje dobili sredstva, ali ponovo se ističe problem dogovora s Gradom.

Započela je rasprava i član Nikola Findak navodi kako će isti projekt na kojem smo i dobili sredstva ponovo biti raspisan i ove godine i poziva ostale članove da skupljaju ideje. Martina Koledić također se uključila u raspravu.



Predsjednica RP poziva na usvajanjePrograma rada i financijskog plana KUD-a Belec u 2022. godini

**Zaključak:** Programa rada i financijski plan KUD-a Belec u 2022. godini usvojen je jednoglasno

**Ad 9.**

**Izmjena i dopuna statuta**

Predsjednica RP objašnjava članovima koje će se promjene i zašto uvesti u statut.

Izmjene i dopune statuta:

Članak 1.

U članku7. stavku 2. dodaju se dvije nove alineje koje glase:

 i. rad i unaprjeđenje položaja te podrška osobama s invaliditetom, osobama starije životne dobi i mladima u svim segmentima života mladih

 j. suradnja s udrugama i ustanovama čija je djelatnost rad s osobama s invaliditetom, očuvanje zdravlja i zaštita okoliša, udrugama umirovljenika i Crvenog križa

Članak 2.

U članku 25. dodaje se stavak 6. koji glasi:

U izvanrednim okolnostima, Skupština se može održati telefonski, putem video-veze, elektroničkim putem ili posredstvom sličnih digitalnih komunikacija

Članak 3.

U članku 34. dodaje se stavak 4. koji glasi:

U izvanrednim okolnostima, sjednice Upravnog odbora se mogu održati telefonski, putem video-veze, elektroničkim putem ili sličnom digitalnom komunikacijom.

Zaključak: izmjene i dopune statuta jednoglasno su prihvaćene.

**Ad 10.**

**Utvrđivanje visine članarine za 2022.g.**

Predsjednik predstavlja prijedlog za visinu članarine koja se u 2022. ne bi mijenjala. Podsjeća da se u vrijeme strožih mjera, kada se probe nisu odvijale, članarina nije plaćala. Za raspravu se javila Martina Vukić s komentarom kako su pojedini članovi izrazili želju da ne plaćaju članarinu za ono vrijeme kada nisu došli, a probe su se održavale. Napominje da je dogovoreno mjesečno plaćanje članarine i vrijedi za sve članove, a nedolazak na pojedine probe je osobna stvar i nigdje se ni ne vodi evidencija dolazaka. Dakle, dok god je član aktivni član neke sekcije, dužan je plaćati mjesečnu članarinu. U raspravu su se uključili i ostali članovi te je zajednički postignut dogovor da, ukoliko član ima opravda razlog za nedolazak na probe kroz duži vremenski period, može tražiti da ga se oslobodi od plaćanja članarine za to vrijeme, ali o konačnoj odluci će se napraviti glasanje i član će biti obavješten je li njegov zahtjev prihvaćen ili nije. Novu je raspravu pokrenuo Nikola Findak s prijedlogom da se u budućnosti korigira visina članarine ovisno o tome ima li član stalni izvor prihoda ili nema (npr. Studenti, školarci). Predsjednik podsjeća da je članarina za djecu do 14 godina 20 kuna, a za više članova obitelji se članarina ne naplaćuje, već neovisno o broju članova, plaća se samo jedna. Martina Koledić podsjeća da sve piše na pristupnici i da nove članove treba upozoriti da pročitaju što potpisuju te da se članarina neće plaćati ukoliko epidemiološka situacija neće biti povoljna za održavanje proba.

Nakon izlaganja uslijedilo je glasanje.

**Zaključak:** visina članarine koja ostaje ista kao prošle godine, izglasana je jednoglasno

**Ad 11.**

**Ostala pitanja i prijedlozi**

Ostalih pitanja i prijedloga nije bilo i Skupština završava s radom u 19:30 sati.

**U privitku**:

* Odluka o izmjenama i dopunama Statuta
* Izvješće o radu KUD-a Belec u 2021.g
* Izvješće o financijsko materijalnom poslovanju KUD-a Belec u 2021.g
* Izvješće Nadzornog odbora
* Program rada za 2022.g
* Odluka o imenovanju osoba ovlaštenih za zastupanje Udruge

|  |  |
| --- | --- |
| Ovjerovitelji zapisnika:1. Jasmina Petrinec2. Marija Bručić | Zapisničarka:Sandra Petreković |

Predsjednica Radnog predsjedništva

Verica Havoić